En af de væsentligste faktorer ved forbrugsregnskaber er regnskabsåret. Er regnskabsåret ikke specificeret i lejekontrakten, betyder det, at det løber fra 1/6-31/5. Er udlejer ikke klar over dette, risikerer udlejer at levere forbrugsregnskaberne til lejer for sent, og så er det ikke tilladt at kræve efterbetaling fra lejer.   Forbrugsregnskaber for fjernvarme og naturgas skal have samme regnskabsår som forsyningsselskabets årsopgørelse (f.eks. 1/1-31/12 i stedet for 1/6-31/5), og dette skal derfor angives i lejekontraktens §5. Terminen for vandregnskab må gerne rykkes, så den følger varmeregnskabet, også selvom det betyder, at det ikke følger årsopgørelsen fra vandværket. Udlevering af vand- og varmeopgørelserne skal dog ikke nødvendigvis følge hinanden. Angives forbrugsårets start ikke korrekt i lejekontrakten, risikerer udlejer at udlevere forbrugsregnskabet for sent, og er forbrugsregnskabet stadig ikke udleveret 2 måneder senere end den oprindelige frist, så har lejer faktisk ret til at stoppe sine aconto-betalinger, indtil der foreligger et gyldigt forbrugsregnskab.   Terminen for forbrugsregnskaber kan ændres af udlejer ved 6 ugers varsel til lejer, hvilket ikke umiddelbart kræver ændringer i lejekontrakten, såfremt varslingen kan dokumenteres.